2013D0463 — FI — 18.12.2014 — 002.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B NEUVOSTON TÄYTÄNTÖÖNPANOPÄÄTÖS, annettu 13 päivänä syyskuuta 2013, Kyproksen makrotalouden sopeutusohjelman hyväksymisestä ja päätöksen 2013/236/EU kumoamisesta (2013/463/EU) (EYV L 250, 20.9.2013, p.40)

Muutettu:









▼B

NEUVOSTON TÄYTÄNTÖÖNPANOPÄÄTÖS,

annettu 13 päivänä syyskuuta 2013,

Kyproksen makrotalouden sopeutusohjelman hyväksymisestä ja päätöksen 2013/236/EU kumoamisesta

(2013/463/EU)







EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon rahoitusvakautensa osalta vakavissa vaikeuksissa olevien tai vakavien vaikeuksien uhasta kärsivien euroalueen jäsenvaltioiden talouden ja julkisen talouden valvonnan tiukentamisesta 21 päivänä toukokuuta 2013 annetun Euroopan parlamentin ja neuvoston asetuksen (EU) N:o 472/2013 ( 1 ) ja erityisesti sen 7 artiklan 2 ja 5 kohdan, ottaa huomioon Euroopan komission ehdotuksen, sekä katsoo seuraavaa: (1) Asetusta (EU) N:o 472/2013 sovelletaan jäsenvaltioihin, jotka sen tullessa voimaan saavat jo rahoitustukea, Euroopan vakausmekanismista, jäljempänä ’EVM’, tukea saavat jäsenvaltiot mukaan lukien. (2) Asetuksessa (EU) N:o 472/2013 vahvistetaan säännöt rahoitustukea saavien jäsenvaltioiden makrotalouden sopeutusohjelmien hyväksymiselle; näiden sääntöjen on oltava Euroopan vakausmekanisminperustamisesta tehdyn sopimuksen määräysten mukainen. (3) Kyproksen pyydettyä 25 päivänä kesäkuuta 2012 rahoitustukea EVM:stä neuvosto päätti 25 päivänä toukokuuta 2013 päätöksellä 2013/236/EU ( 2 ), että Kyproksen on toteutettava määrätietoisesti makrotalouden sopeutusohjelma. (4) EVM:n hallintoneuvosto päätti 24 päivänä huhtikuuta 2013 periaatteessa myöntää Kyprokselle vakaustukea ja hyväksyi talouspoliittiset ehdot vahvistavan yhteisymmärryspöytäkirjan, jäljempänä ’yhteisymmärryspöytäkirja’, sekä sen, että komissio allekirjoittaa yhteisymmärryspöytäkirjan EVM:n puolesta. (5) Komissio on tarkastellut päätöksen 2013/236/EU 1 artiklan 2 kohdan mukaisesti yhdessä Euroopan keskuspankin, jäljempänä ’EKP’, ja, jos se on ollut tarpeen, Kansainvälisen valuuttarahaston, jäljempänä ’IMF’, kanssa ensimmäistä kertaa edistymistä sovittujen toimenpiteiden toteutuksessa sekä toimenpiteiden tuloksellisuutta ja niiden taloudellisia ja yhteiskunnallisia vaikutuksia. Olemassa olevaa makrotalouden sopeutusohjelmaa on tarkastelun seurauksena päivitetty siten, että siinä otetaan huomioon Kyproksen viranomaisten ennen vuoden 2013 toista vuosineljännestä toteuttamat toimenpiteet. (6) Asetuksen (EU) N:o 472/2013 tultua voimaan makrotalouden sopeutusohjelma on nyt hyväksyttävä neuvoston täytäntöönpanopäätöksenä. Selvyyden ja oikeusvarmuuden vuoksi ohjelma olisi hyväksyttävä uudelleen asetuksen (EU) N:o 472/2013 7 artiklan 2 kohdan perusteella. Ohjelman sisällön olisi pysyttävä samana kuin päätöksellä 2013/236/EU hyväksytyssä ohjelmassa, mutta siihen olisi lisäksi sisällytettävä mainitun päätöksen 1 artiklan 2 kohdan mukaisesti toteutetun tarkastelun tulokset. Samalla olisi kumottava päätös 2013/236/EU. (7) Komissio on yhdessä EKP:n ja IMF:n kanssa tarkastellut ensimmäistä kertaa edistymistä sovittujen toimenpiteiden toteutuksessa sekä toimenpiteiden tuloksellisuutta ja niiden taloudellisia ja yhteiskunnallisia vaikutuksia. Tarkastelun tuloksena yhteisymmärryspöytäkirjaa on ajantasaistettu rahoitussektorin uudistamisen, finanssipolitiikan ja rakenteiden uudistamisen osalta erityisesti suhteessa seuraaviin: i) pääomaliikkeiden rajoitusten asteittaista löyhentämistä koskeva etenemissuunnitelma; ii) oikeudellisten puitteiden luominen uudelle hallintorakenteelle, jolla hallinnoidaan valtion omistuksia osuuskuntamuotoisella luottosektorilla; iii) rahanpesunvastainen toimintasuunnitelma; iv) Cyprus Popular Bankiin talletettuja eläkerahastoja koskeva korvausjärjestelmä; v) sen varmistaminen, että kansallisia varoja on käytettävissä riittävästi rakennerahastoista ja muista EU:n rahastoista rahoitettavien hankkeiden kansallisten maksuosuuksien kattamiseksi; vi) tietojen antaminen suunnitteilla olevasta sosiaalihuollon uudistuksesta ja vii) aktivointipolitiikkaa koskevien seikkaperäisten toimintaehdotusten valmistelu ja pikaisiin toimiin ryhtyminen mahdollisuuksien luomiseksi nuorille ja heidän työllistymisnäkymiensä parantamiseksi. Kyproksen julkisen velan keskipitkän aikavälin kestävyys on määrä turvata toteuttamalla kattavia ja kunnianhimoisia uudistuksia rahoituksen, julkisen talouden ja rakenteiden osalta. (8) Komission olisi Kyproksen toimenpidepaketin koko toteutuksen ajan annettava lisäohjausta ja teknistä apua yksittäisillä osa-alueilla. Makrotalouden sopeutusohjelman kohteena olevan jäsenvaltion, jonka hallinnolliset valmiudet ovat riittämättömät, on pyydettävä teknistä apua komissiolta, joka voi muodostaa tätä tarkoitusta varten asiantuntijaryhmiä. (9) Kyproksen viranomaisten olisi voimassa olevien kansallisten sääntöjen ja käytäntöjen mukaisesti pyydettävä työmarkkinaosapuolilta ja kansalaisyhteiskunnan järjestöiltä näkemyksiä makrotalouden sopeutusohjelman valmisteluun, seurantaan ja arviointiin, sekä katsoo seuraavaa: ON HYVÄKSYNYT TÄMÄN PÄÄTÖKSEN:







1 artikla

1. Jotta voitaisiin helpottaa Kyproksen talouden paluuta kestävän kasvun uralle ja julkisen talouden ja rahoitusjärjestelmän vakauteen, Kyproksen on toteutettava määrätietoisesti makrotalouden sopeutusohjelma, jäljempänä ’ohjelma’, jonka tärkeimmät osatekijät on säädetty tämän päätöksen 2 artiklassa.

2. Komissio seuraa yhteistyössä EKP:n ja, jos se on tarpeen, IMF:n kanssa Kyproksen edistymistä ohjelman toteuttamisessa. Kyproksen on tehtävä komission ja EKP:n kanssa kaikin tavoin yhteistyötä. Sen on muun muassa annettava niille kaikki tiedot, jotka ne katsovat ohjelman seurannan kannalta tarpeellisiksi. Kyproksen viranomaisten on kuultava komissiota, EKP:tä ja IMF:ää ennen sellaisten politiikkojen hyväksymistä, jotka eivät sisälly tähän päätökseen mutta jotka voisivat vaikuttaa merkittävästi ohjelman tavoitteiden saavuttamiseen.

3. Komissio tarkastelee yhdessä Kyproksen viranomaisten kanssa ja yhteistyössä EKP:n ja, jos se on tarpeen, IMF:n kanssa mahdollisia muutoksia ja tarkistuksia, joita ohjelmaan voi olla tarpeen tehdä, jotta voidaan ottaa asianmukaisesti huomioon muun muassa mahdolliset merkittävät erot makrotalouden ja julkisen talouden ennusteiden ja toteutuneiden lukujen (ml. työllisyysluvut) välillä sekä negatiiviset heijastusvaikutukset ja makrotalouden ja rahoitusmarkkinoiden shokit.

Komissio huolehtii jatkuvan ohjauksen ja neuvonnan antamisesta julkisen talouden, rahoitusjärjestelmän ja rakenteiden uudistamista varten sen varmistamiseksi, että ohjelman toteuttaminen on sujuvaa ja että epätasapainotilat voidaan auttaa korjaamaan kestävällä tavalla.

Komissio arvioi säännöllisin väliajoin ohjelman taloudellisia vaikutuksia ja suosittelee tarvittavia korjauksia kasvun ja työpaikkojen luomisen edistämiseksi, tarvittavan julkisen talouden vakauttamisen turvaamiseksi ja haitallisten yhteiskunnallisten vaikutusten pitämiseksi mahdollisimman vähäisinä. Makrotalouden sopeutusohjelma, mukaan lukien sen tavoitteet ja sopeutustoimien odotettu jakautuminen, on julkistettava.

2 artikla

1. Ohjelman keskeisten tavoitteiden on oltava seuraavat: Kyproksen pankkisektorin tervehdyttäminen, julkisen talouden käynnissä olevan vakauttamisen jatkaminen ja rakenneuudistusten toteuttaminen kilpailukyvyn sekä kestävän ja tasapainoisen kasvun tukemiseksi. Ohjelmalla on puututtava erityisiin riskeihin, joita Kypros aiheuttaa euroalueen rahoitusvakaudelle, ja sillä on pyrittävä nopeasti palauttamaan Kyprokseen terve ja kestävä talous- ja rahoitustilanne sekä maan kyky hankkia tarvitsemansa rahoitus kokonaisuudessaan kansainvälisiltä rahoitusmarkkinoilta. Ohjelmassa on otettava asianmukaisesti huomioon Kyprokselle perussopimuksen 121, 126, 136 ja 148 artiklan nojalla osoitetut neuvoston suositukset sekä toimet, jotka Kypros on toteuttanut suositusten noudattamiseksi, ja siinä on pyrittävä laajentamaan, lujittamaan ja syventämään tarvittavia politiikkatoimenpiteitä.

2. Kyproksen on liiallisia alijäämiä koskevan menettelyn mukaisten velvoitteidensa mukaisesti vakautettava julkista taloutta korkealaatuisin ja pysyvin toimenpitein pitäen samalla vaikutukset vähäosaisiin mahdollisimman pieninä.

3. Jotta alijäämä saataisiin viimeistään vuonna 2016 alle 3 prosentin viitearvon suhteessa BKT:hen, Kyproksen on oltava valmis toteuttamaan lisää vakauttamistoimia. Erityisesti jos tulot jäävät ennustettua pienemmiksi tai sosiaalimenot lisääntyvät kielteisten makrotaloudellisten vaikutusten vuoksi, Kyproksen hallituksen on oltava valmis toteuttamaan lisätoimenpiteitä ohjelman tavoitteiden ylläpitämiseksi, myös vähentämällä päätösperäisiä menoja, huolehtien kuitenkin, että vaikutus vähäosaisiin on mahdollisimman pieni. Ohjelmakauden aikana saatavat ennusteita suuremmat käteistulot, satunnaiset tulot mukaan lukien, on säästettävä tai käytettävä velan lyhentämiseen. Jos taas odotukset ylittyvät siinä määrin, että tilanne katsotaan pysyväksi, lisätoimien tarve voi ohjelmakauden loppuvuosina pienentyä.

4. Kyproksen on ylläpidettävä rakennerahastojen ja muiden EU:n rahastojen moitteetonta toteuttamista ohjelmaan sisältyviä julkisen talouden tavoitteita kunnioittaen. EU:n rahastojen tuloksellisen toteuttamisen varmistamiseksi Kyproksen hallituksen on huolehdittava siitä, että kansallisia varoja on käytettävissä riittävästi kattamaan jäsenvaltion maksuosuudet Euroopan rakenne- ja investointirahastoihin (EAKR, ESR, koheesiorahasto, maaseuturahasto ja EKTR/EMKR) vuosien 2007–2013 ja 2014–2020 ohjelmakausilla, mukaan lukien ei-tukikelpoiset menot, saatavilla oleva Euroopan investointipankin rahoitus huomioon ottaen. Viranomaisten on varmistettava, että institutionaalisia valmiuksia toteuttaa nykyisiä ja tulevia ohjelmia parannetaan ja että hallinnointiviranomaisilla ja täytäntöönpanoelimillä on käytettävissään asianmukaiset henkilöstöresurssit.

▼M2

5. Rahoitussektorin tervehdyttämiseksi Kyproksen on jatkettava pankkisektorin ja osuuskuntamuotoisen luottosektorin uudelleenjärjestelyjä, vahvistettava edelleen valvontaa ja sääntelyä käynnissä olevan yhteiseen valvontamekanismiin siirtymisen puitteissa, uudistettava velkojen uudelleenjärjestelyjä koskeva kehys ja poistettava rajoittavat toimenpiteet asteittain etenemissuunnitelman mukaisesti ja säilytettävä samalla rahoitusvakaus.

Ohjelmaan on sisällytettävä seuraavat toimenpiteet ja tulokset:

a) Varmistetaan, että pankkisektorin maksuvalmiustilannetta seurataan tiiviisti. Väliaikaisia pääomien vapaan liikkuvuuden rajoituksia (mm. käteisnostojen, maksujen ja siirtojen rajoituksia) on seurattava tiiviisti. Ulkoisten rajoittavien toimenpiteiden asteittaisen lieventämisen on oltava johdonmukainen rahoitusalan vakauden kanssa ja säilytettävä riittävät maksuvalmiuspuskurit. Kyproksen keskuspankki (CBC) tarkastaa paikan päällä rajoitusten täytäntöönpanon ja ryhtyy tarvittaessa asianmukaisiin valvontatoimiin. Viranomaiset harkitsevat ulkoisten rajoittavien toimenpiteiden lieventämistä edelleen vasta kun kokonaisvaltainen arviointi on saatettu päätökseen ja yhteiseen valvontamekanismiin on siirrytty joustavasti. Tavoitteena on, että rajoitukset ovat voimassa vain niin kauan kuin on ehdottoman välttämätöntä rahoitusjärjestelmän vakauteen kohdistuvien vakavien riskien lieventämiseksi. Rajoittavien toimenpiteiden asteittaista lieventämistä koskeva suunnitelma saatetaan kokonaisvaltaisen arvioinnin pohjalta ajan tasalle ja julkaistaan. Keskuspankkirahoitukseen turvautuvien tai valtiontukea saavien kotimaisten pankkien varainhankinta- ja pääomasuunnitelmissa on otettava realistisesti huomioon odotettavissa oleva velkavivun purkaminen pankkisektorilla ja vähennettävä riippuvuutta keskuspankkien lainanannosta välttäen samalla omaisuuserien pikaista myyntiä ja luottolamaa.

b) Mukautetaan vähimmäispääomavaatimuksia ottaen huomioon tasearvioinnin parametrit ja unionin laajuinen stressitesti.

c) Varmistetaan, että uudelleenjärjestelysuunnitelmat hyväksytään virallisesti valtiontukisääntöjen nojalla, ennen kuin valtiontukea annetaan. Pankit, joilla on liian vähän pääomaa, voivat valtiontukea koskevien menettelyjen mukaisesti pyytää pääomaa valtiolta, jos muut toimenpiteet eivät ole riittäviä. Pankkien, joilla on rakenneuudistussuunnitelma, on ilmoitettava suunnitelmien toteuttamisen edistymisestä.

d) Varmistetaan, että perustetaan ja otetaan käyttöön luottorekisteri.

e) Ottaen huomioon yhteiseen valvontamekanismiin siirtyminen varmistetaan lainan hankkimista, omaisuuserien arvon alentumista ja varausten tekoa koskevan sääntelykehyksen täysimääräinen täytäntöönpano.

f) Otetaan käyttöön pakolliset tiedonantovelvollisuudet, joilla varmistetaan, että pankit tiedottavat säännöllisesti viranomaisille ja markkinoille edistymisestä toimintojensa uudelleenjärjestelyssä.

g) Varmistetaan hallinnointia ja ohjausta koskevan direktiivin tarkistus, jossa määritellään muun muassa pankkien sisäisten tarkastusyksiköiden ja pankkivalvojien välinen vuorovaikutus.

h) Vahvistetaan pankkien hallinnointi- ja ohjausjärjestelmää muun muassa kieltämällä lainananto riippumattomille hallituksen jäsenille tai heihin sidossuhteessa oleville tahoille.

i) Varmistetaan tarvittava henkilöstö ja muutokset ottaen huomioon Kyproksen keskuspankin uudet vastuut, muun muassa varmistamalla kriisinratkaisu- ja valvontatehtävien eriyttäminen sekä yhteisen säännöstön, mukaan lukien Euroopan parlamentin ja neuvoston direktiivi 2014/59/EU ( 3 ) ja Euroopan parlamentin ja neuvoston direktiivi 2014/49/EU ( 4 ), saattaminen osaksi kansallista lainsäädäntöä.

j) Vahvistetaan järjestämättömien lainojen hallinnointia, ottaen huomioon yhteisen valvontamekanismin kehitys ja aikataulu. Tähän sisältyvät erityisesti seuraavat toimenpiteet: käytännesääntöjen ja pankkien maksurästien hoitoa koskevien toimintaperiaatteiden ja käytäntöjen tarkistaminen; Kyproksen keskuspankin asettamien rakenneuudistustavoitteiden seuranta; toimenpiteet, joiden johdosta lainanantajat voivat hankkia asianmukaisia rahoitustietoja lainanottajien taloudellisesta tilanteesta ja hakea, hankkia ja panna täytäntöön niiden lainanottajien, joilla on erääntyneitä maksuja, rahoitusomaisuuden ja tulojen ulosmittauksen; toimenpiteet, jotka mahdollistavat ja helpottavat olemassa olevien yksittäisten lainojen siirtämistä lainanantajilta kolmansille osapuolille, mukaan lukien kaikki vakuudet, ilman, että lainanantajien on hankittava lainanottajan suostumus.

k) Lievennetään vakuuksien pakkotäytäntöönpanoa koskevia rajoituksia. Tähän liittyy lainsäädännön valmistelu laajan uudistuskehyksen pohjalta; uudistuskehykseen sisältyy asianmukaisten, yritysten ja yksityishenkilöiden maksukyvyttömyysmenettelyjen laatiminen sekä ulosmittausta ja maksukyvyttömyyttä koskevien tarkistettujen puitteiden sujuvan ja tehokkaan täytäntöönpanon varmistaminen. Lisäksi yksityissektorin velkojen uudelleenjärjestelyjä koskevan oikeudellisen kehyksen uudistamisen jälkeen kehystä olisi arvioitava ja lisätoimenpiteitä määriteltävä tarpeen mukaan.

l) Saatetaan päätökseen osuuskuntamuotoisten luottolaitosten sääntelyn ja valvonnan saattaminen liikepankkien sääntelyä ja valvontaa vastaavaksi.

m) Varmistetaan, että Cooperative Group panee sovitun rakenneuudistussuunnitelman viipymättä ja täysimääräisesti täytäntöön ja toteuttaa lisätoimenpiteitä parantaakseen operatiivista toimintakykyään erityisesti maksurästien hoidon, hallinnon tietojärjestelmän, hallinnoinnin ja ohjauksen sekä hallinnointivalmiuksien osalta.

n) Vahvistetaan edelleen rahanpesun vastaisia säännöksiä ja pannaan täytäntöön toimintasuunnitelma, jolla varmistetaan asiakkaan tuntemista ja huolellisuusvelvollisuutta sekä oikeushenkilöiden läpinäkyvyyttä koskevien parannettujen toimintatapojen soveltaminen parhaiden käytänteiden mukaisesti.

▼B

6. Kyproksen viranomaisten on vuonna 2013 pantava määrätietoisesti täytäntöön vuoden 2013 talousarviolaki (sellaisena kuin se on muutettuna) ja vähintään 351 miljoonan euron (2,1 % suhteessa BKT:hen) pysyvät lisätoimenpiteet, jotka on hyväksytty ennen rahoitustuen ensimmäisen maksuerän myöntämistä. Kyproksen on toteutettava seuraavat toimenpiteet:

a) lisätulojen saamiseksi keskipitkällä aikavälillä sen on uudistettava moottoriajoneuvojen verojärjestelmänsä ympäristöystävällisten periaatteiden mukaisesti;

b) Cyprus Popular Bankiin talletettuja eläkerahastoja koskevassa korvausjärjestelmässä, jolla varmistetaan samanlainen kohtelu kuin on Bank of Cyprusiin talletetuilla vastaavilla rahastoilla, otetaan huomioon kunkin rahaston kassavirta ja vakuutusmatemaattinen asema ja pidetään julkisen talouden alijäämään kohdistuvat vaikutukset mahdollisimman pieninä. Tällaisten rahastojen yhteiskunnallista hyvinvointia edistävän luonteen vuoksi vuoden 2013 julkisen talouden alijäämätavoitteita voidaan tarkistaa tämän järjestelmän talousarviovaikutusten sisällyttämiseksi siihen; ja

c) joulukuun 2012 jälkeen käyttöön otettujen vakauttamistoimenpiteiden täysimääräinen toteuttaminen on varmistettava.

▼M1

7. Kyproksen viranomaisten on vuoden 2014 aikana pantava täysimääräisesti täytäntöön vuoden 2014 talousarviolakiin sisältyvät pysyvät toimenpiteet, joiden määrän on oltava vähintään 270 miljoonaa euroa. Niiden on myös varmistettava joulukuun 2012 jälkeen käyttöön otettujen vakauttamistoimenpiteiden täysimääräinen toteuttaminen.

▼M1

7a. Kyproksen viranomaisten on vuosien 2015–2016 finanssipolitiikassa tavoiteltava sellaista julkisen talouden rahoitusasemaa, joka noudattaa liiallista alijäämää koskevassa menettelyssä annetun suosituksen mukaista sopeutusuraa.

▼B

8. Julkisen talouden pitkän aikavälin kestävyyden varmistamiseksi Kyproksen on toteutettava finanssi- ja rakennepoliittisia uudistuksia, jotka sisältävät muun muassa seuraavat toimenpiteet ja tulokset:

▼M1

a) yleisen eläkejärjestelmän ja julkisen sektorin eläkejärjestelmän uudistamisen jatkaminen tarvittaessa eläkejärjestelmän elinkelpoisuuden varmistamiseksi pitkällä aikavälillä huolehtien samalla eläkkeiden riittävyydestä;

▼B

b) terveydenhuoltomenojen kasvun hillitseminen perusterveydenhuollon resurssien riittävyyden varmistamiseksi vahvistamalla rahoitusrakenteen kestävyyttä ja tehostamalla julkista terveydenhuoltoa; kansallisen terveydenhuoltojärjestelmän perustaminen ja sen rahoituksen kestävyyden varmistaminen huolehtien samalla yleisestä kattavuudesta;

c) julkisten menojen ja budjettiprosessin tehokkuuden parantaminen tehokkaan julkisen talouden keskipitkän aikavälin kehyksen avulla osana julkisen varainhoidon parantamista. Näin voidaan vaikuttaa talousarvion vakauttamistoimiin ottaen samalla huomioon tarve varmistaa riittävät välineet olennaisen tärkeille politiikanaloille, kuten koulutukselle ja terveydenhuollolle. Tämän kehyksen on oltava kaikilta osin neuvoston direktiivin 2011/85/EU ( 5 ) sekä talous- ja rahaliiton vakautta, yhteensovittamista sekä ohjausta ja hallintaa koskevan, Brysselissä 2 päivänä maaliskuuta 2012 allekirjoitetun sopimuksen mukainen;

d) parhaiden käytänteiden mukaisesti laaditun asianmukaisen lainsäädännöllisen ja institutionaalisen kehyksen säätäminen julkisen ja yksityisen sektorin kumppanuuksia varten;

▼M2

e) lain hyväksyminen vankan hallinnointi- ja ohjausjärjestelmän (corporate governance) luomiseksi valtion omistamille ja puoliksi julkisille yrityksille sekä yksityistämissuunnitelman täytäntöönpano talouden tehokkuuden parantamiseksi ja velanhoitokyvyn palauttamiseksi;

▼B

f) veronkannon ja verohallinnon tuloksellisuuden ja tehokkuuden parantamiseen tähtäävän kokonaisvaltaisen uudistussuunnitelman laatiminen ja toteuttaminen, mihin kuuluvat myös toimenpiteet, joilla torjutaan veropetoksia ja veronkiertoa ja varmistetaan kansainvälistä veroyhteistyötä ja verotietojen vaihtoa koskevien lakien ja normien täysimääräinen ja oikea-aikainen soveltaminen;

g) kiinteistöverotuksen uudistaminen;

h) julkishallinnon uudistaminen sen toimivuuden ja kustannustehokkuuden parantamiseksi erityisesti tarkistamalla julkishallinnon kokoa, työehtoja ja toiminnallista organisaatiota, jotta voidaan varmistaa julkisten resurssien tehokas käyttö ja tarjota väestölle laadukkaita palveluja;

i) sosiaalietuuksien yleisen rakenteen ja etuuksien tason uudistaminen pyrkien resurssien tehokkaaseen käyttöön ja sopivaan tasapainoon sosiaaliavustusten ja työnteon kannustimien välillä. Suunnitellulla sosiaalihuollon uudistuksella olisi varmistettava, että sosiaaliavustukset toimivat turvaverkkona, jolla varmistetaan vähimmäistoimeentulo niille, jotka eivät pysty hankkimaan peruselintasoa, kuitenkin niin, että kannustimet työn vastaanottamiseen säilyvät; ja

j) Kyproksen julkisen talouden kattava tarkastus muun muassa niiden syiden arvioimiseksi, jotka johtivat liiallisen velan syntymiseen.

9. Kyproksen on varmistettava, että palkkojen indeksoinnin keskeyttäminen pysyy voimassa koko julkisella sektorilla ohjelman loppuun asti. Mahdolliset vähimmäispalkan muutokset on tehtävä työmarkkinaosapuolia kuullen, ja niiden on vastattava talouden ja työmarkkinoiden kehitystä.

▼M1

10. Kyproksen on varmistettava sovittujen toimien täytäntöönpano aktivointipolitiikassaan havaittujen puutteiden korjaamiseksi. Sen on ryhdyttävä pikaisiin toimiin mahdollisuuksien luomiseksi nuorille ja heidän työllistymisnäkymiensä parantamiseksi nuorisotakuun perustamisesta annetun neuvoston suosituksen ( 6 ) tavoitteiden mukaisesti. Nuorille suunnattujen toimenpiteiden suunnittelu, hallinnointi ja täytäntöönpano on integroitava tehokkaasti laajempaan aktivointipolitiikkojen järjestelmään, ja niiden on oltava johdonmukaisia suhteessa sosiaaliturvajärjestelmän uudistamiseen ja sovittuihin talousarviotavoitteisiin.

11. Kyproksen on oltava valmis tekemään alakohtaiseen lainsäädäntöön loput tarpeelliset muutokset, joita Euroopan parlamentin ja neuvoston direktiivin 2006/123/EY ( 7 ) täysimääräinen täytäntöönpano edellyttää. Kyproksen viranomaisten on parannettava edelleen säänneltyjen ammattien toimintaa. Kilpailupuitteita on kohennettava tehostamalla toimivaltaisen kilpailuviranomaisen toimintaa ja vahvistamalla kansallisten sääntelyviranomaisten riippumattomuutta ja toimivaltaa.

12. Kyproksen on huolehdittava antamatta olevien saantokirjojen määrän vähentämisestä, ryhdyttävä toimiin kiinteistöjen ostajille siirrettävien saantokirjojen kiinnitysten pikaiseksi vapauttamiseksi ja määritettävä rakennustodistusten ja saantokirjojen antamisen määräajat.

▼M2

13. Asioiden käsittelynopeutta tuomioistuimissa on nopeutettava, ja tuomioistuinten käsittelyruuhka on purettava ohjelman loppuun mennessä. Kyproksen on tehtävä aloitteita matkailualan kilpailukyvyn vahvistamiseksi panemalla täytäntöön konkreettinen toimintasuunnitelma, joka tähtää esimerkiksi hiljattain tarkistetussa, vuosia 2011–2015 koskevassa matkailualan strategiassa määriteltyjen määrällisten tavoitteiden saavuttamiseen, ja muuttamalla Kyproksen matkailutoimistoa koskevaa lakia, erityisesti niitä pykäliä, jotka saattavat haitata kilpailua matkailualalla. Kyproksen on pantava täytäntöön ilmailupoliittinen strategia, joka tähtää Kyproksen ulkoisen ilmailupolitiikan mukauttamiseen, ottaen huomioon EU:n ulkoisen ilmailupolitiikan ja EU:n ilmailua koskevat sopimukset ja varmistaen samalla riittävät lentoyhteydet.

▼B

14. Energiasektorilla Kyproksen on pantava kolmas energiapaketti kaikilta osin täytäntöön, sen estämättä, mitä Euroopan parlamentin ja neuvoston direktiivin 2009/72/EY ( 8 ) 44 artiklan 2 kohdassa ja Euroopan parlamentin ja neuvoston direktiivin 2009/73/EY ( 9 ) 49 artiklan 1 kohdassa säädetään. Kyproksen on harkittava, hyödyntääkö se sille näissä artikloissa myönnettyjä poikkeuksia. Samalla on muotoiltava kattava kehityssuunnitelma Kyproksen energiasektorin uudelleenjärjestelyä varten. Suunnitelmassa on oltava:

a) maakaasun hyödyntämisen edellyttämän infrastruktuurin toteutussuunnitelma, jossa otetaan huomioon kaupalliset vaihtoehdot ja riskit;

▼M2

b) kattava yhteenveto uudelleenjärjestellyn energia- ja kaasusektorin sääntelyjärjestelmästä ja markkinajärjestelystä sekä alustava arvio mahdollisuudesta lisätä uusiutuvista energialähteistä peräisin olevaa sähköntuotantoa; ja

▼B

c) hiilivetyvarojen hallinnan institutionaalisten puitteiden luomista koskeva suunnitelma, johon kuuluu myös kansainvälisesti tunnustettuja parhaita käytänteitä noudattaen perustettava rahasto, joka vastaanottaa ja hoitaa merellä tapahtuvasta kaasun hyödyntämisestä saatavia julkisia tuloja.

▼M1

15. Kyproksen on esitettävä komissiolle teknistä apua koskeva ajantasaistettu pyyntö ohjelmakauden aikana. Pyynnössä on yksilöitävä ja eriteltävä ne teknisen avun tai neuvontapalveluiden alat, joita Kyproksen viranomaiset pitävät olennaisina maan makrotalouden sopeutusohjelman toteuttamisen kannalta.

▼M2

16. Kyproksen on kattavaa ja johdonmukaista kasvustrategiaa kehittäessään otettava huomioon meneillään oleva julkisen hallinnon uudistus, julkisen varainhoidon uudistus, muut Kyproksen makrotalouden sopeutusohjelmaan sisältyvät sitoumukset ja asiaankuuluvat unionin aloitteet, ottaen huomioon talouskumppanuussopimus Euroopan rakenne- ja investointirahastojen täytäntöönpanemiseksi. Kasvustrategian laatii ja panee täytäntöön ja sitä koordinoi yksi elin, joka muodostetaan jo perustetusta kasvutyöryhmästä ja joka sisällytetään kansalliseen institutionaaliseen kehykseen.

▼B

3 artikla

Kumotaan päätös 2013/236/EU.

4 artikla

Tämä päätös on osoitettu Kyproksen tasavallalle.